Seperti yang telah dinyatakan, ISIS adalah sebuah gerakan pengganas. Justeru, sematkan dalam pemikiran kita bahawa penglibatan dalam apa jua bentuk aktiviti perjuangan ISIS adalah merupakan satu kesalahan. Untuk mengelakkan diri dari terjebak dengan ISIS, maka tidak perlu kita bersimpati atau menyokong perjuangan mereka. Fahamkan diri kita bahawa ISIS bukannya berjuang mewakili orang Islam dan Khilafah yang mereka isytiharkan itu tidak diiktiraf oleh mana-mana negara di dunia ini. Fahamkan juga diri kita bahawa apa yang ber- laku di Syria dan Iraq sekarang adalah Perang Saudara. Perang ini adalah perang di antara beberapa kabilah atau puak yang ingin mendapatkan kuasa seterusnya mengawal sumber alam di Iraq dan Syria. Ia tiada kena mengena dengan jihad atau mempertahankan agama Islam. Kita tidak perlu berkongsi atau menyebarkan apa saja bahan-bahan mengenai ISIS. Di bawah undang-undang baru yang diperkenalkan oleh kerajaan iaitu SOSMA, POTA dan POCA, kesemua aktiviti ini boleh menjadi satu kesalahan di bawah tajuk ‘mempromosi, merekrut, menyebar, menggalakkan, membantu, melindungi, menyebar dan menganjurkan’ aktiviti keganasan. Kesemua perkara ini adalah menjadi kesalahan di bawah Seksyen 130B hingga Seksyen 130Z KANUN KESIKSAAN dan boleh dijatuhi dengan pelbagai hukuman seperti penjara seumur hidup. Sebelum kita melakukan sesuatu yang bakal merugikan masa depan dan hidup kita, maka kita mestilah memikirkan implikasi kepada diri, keluarga, saudara mara, sahabat handai serta organisasi akibat dari perbuatan kita tersebut.